Все по-вероятно изглежда, че управляващите ще се опитат да реализират проекта за АЕЦ "Белене". Централата може и да не заработи, но строителство очевидно ще има. Поне такова е усещането след посещението на министъра на енергетиката Теменужка Петкова в обекта. Тя, заедно с изпълнителния директор на НЕК Петър Илиев провери как върви изграждането на съоръженията за съхранение на доставеното руско оборудване. От думите й се разбра, че решението АЕЦ "Белене" да не се строи явно вече не стои на дневен ред, а усилията са насочени към търсенето на източници на финансиране и инвеститор, който да подкрепи проекта.

"Приоритет на българското правителство е да намери най-доброто решение, свързано с реализация на оборудването за централата", каза Петкова, допълвайки "платените вече над 3 млрд. лв. пари на българските данъкоплатци" задължават властите да предприемат действия. В това има известна логика, но проблемът е с възможността за потъване на още 17 млрд. лева - изграждането на АЕЦ-а се очаква да струва между 10 и 11 млрд. евро, а няма гаранция, че централата ще е конкурентоспособна. Изключително спорният анализ на БАН наскоро показа, че финансова жизненост може да се постигне само при невъзможна комбинация от едновременното сбъдване на десетки фактори.

Въпреки това според Петкова сериозната задача, която стои за разрешаване, е не какво да се прави с платеното и доставено оборудване, а финансирането на проекта. Трябва "да бъде гарантирана неговата реализация на пазарен принцип без държавни гаранции. Мисля, че има голям шанс това да се случи", каза Петкова.